ប្រទេស​កម្ពុជា​សម្លឹង​មើល​ការ​បង្កើន​ថាមពល​អគ្គិសនី
ប្រទេស​កម្ពុជា​នឹង​វិនិយោគ​ទឹកប្រាក់​៥០០លាន​ដុល្លារ​អាមេរិក​សម្រាប់​តភ្ជាប់​បណ្តាញ​អគ្គិសនី​ ពី​ប្រទេសថៃ​ វៀតណាម​ និង​ឡាវ​។
ប្រទេសកម្ពុជាត្រូវការវិនិយោគលើការបង្កើតថាមពលអគ្គិសនីនិងការតភ្ជាប់បណ្តាញពីប្រទេសជិតខាងដើម្បីបំពេញសេចក្តីត្រូវការកើនឡើងនៅក្នុងប្រទេស។ មន្ត្រីរដ្ឋាភិបាលបាននិយាយថា រដ្ឋាភិបាលបានបង្កើតគោលនយោបាយថាមពលដើម្បីធ្វើឱ្យតម្លៃអគ្គិសនីចុះថោកដែលនឹងធ្វើឱ្យកំណើនសេដ្ឋកិច្ចជាតិរីកលូតលាស់និងការអភិវឌ្ឍប្រកបដោយចីរភាពនៅកម្ពុជា។ ប៉ុន្តែអ្នកជំនួញបានផ្តល់យោបល់ថាគោលនយោបាយថាមពលតែមួយមុខមិនអាចសម្រេចទៅបានទេលុះត្រាតែរដ្ឋាភិបាលមានគោលនយោបាយឧបត្ថម្ភទុនសម្រាប់វិស័យកសិកម្ម។ ក្រុមមន្ត្រីកម្ពុជាបាននិយាយនៅថ្ងៃពុធនេះថា ប្រទេសកម្ពុជានឹងវិនិយោគទឹកប្រាក់៥០០លានដុល្លារអាមេរិកសម្រាប់តភ្ជាប់បណ្តាញអគ្គិសនី ពីប្រទេសថៃ វៀតណាម និងឡាវដើម្បីជំរុញកំណើនសេដ្ឋកិច្ចខ្ពស់និងការអភិវឌ្ឍប្រកបដោយចីរភាពនៅក្នុងប្រទេស។ អ្នកចូលរួមប្រមាណ៣០០នាក់មកពីរដ្ឋាភិបាល ផ្នែកវិនិយោគទុន សហគមន៍ស្រាវជ្រាវ អង្គការសង្គមស៊ីវិលនិងដៃគូអភិវឌ្ឍន៍អន្តរជាតិបានចូលរួមនៅក្នុងសន្និសីទចក្ខុវិស័យប្រទេសកម្ពុជាលើកទី៥។ លោក ហង់ ជួនណារ៉ុន ប្រធានក្រុមប្រឹក្សាភិបាលនៃវិទ្យាស្ថានបណ្តុះបណ្តាល និងស្រាវជ្រាវដើម្បីអភិវឌ្ឍន៍កម្ពុជានិងជារដ្ឋលេខាធិការក្រសួងសេដ្ឋកិច្ចនិងហិរញ្ញវត្ថុបានបញ្ជាក់នៅក្នុងបទបង្ហាញនៅសន្និសីទក្នុងសណ្ឋាគារភ្នំពេញថាប្រទេសកម្ពុជាបានវិនិយោគទៅលើថាមពលអគ្គិសនីព្រោះវាជាបញ្ហាគន្លឹះសម្រាប់ជំរុញកំណើនខ្ពស់និងការអភិវឌ្ឍប្រកបដោយចីរភាពនៅកម្ពុជា។ លោកសុខ ស៊ីផាន់ណា ទីប្រឹក្សារដ្ឋាភិបាលកម្ពុជា បានថ្លែងយ៉ាងដូច្នេះថា៖ «តម្លៃភ្លើងអគ្គិសនីធ្លាក់ចុះ។ ខ្សែសង្វាក់សេដ្ឋកិច្ចមានការរីកចម្រើន ពីព្រោះសព្វថ្ងៃ យើងទទួលរងនូវតម្លៃភ្លើងអគ្គិសនីខ្ពស់។ អញ្ចឹង យើងមានបណ្តាញអគ្គិសនីមក។ តម្លៃភ្លើងអគ្គិសនីធ្លាក់ចុះ។ សូម្បីតែអ្នកកិនស្រូវក៏បន្ធូរតម្លៃដែរ ពីព្រោះតម្លៃកិនស្រូវថ្លៃលើអគ្គិសនី»។ គោលនយោបាយថាមពលអគ្គិសនីរបស់រដ្ឋាភិបាល គឺផ្តល់ការផ្គត់ផ្គង់ឱ្យបានគ្រប់គ្រាន់នៅទូទាំងប្រទេសដោយតម្លៃសមហេតុផល និងសមល្មមនឹងចំណាយបាន ធានាការផ្គត់ផ្គង់ដែលអាចពឹងពាក់បាននិងដែលមានការធានាដោយតម្លៃសមហេតុផលដែលសម្រួលដល់ការវិនិយោគនៅកម្ពុជានិងការអភិវឌ្ឍសេដ្ឋកិច្ចជាតិលើកទឹកចិត្តដល់ការរុករកនិងការអភិវឌ្ឍធនធានថាមពលដែលអាចទទួលយកបានតាមបែបសង្គមនិងបរិស្ថាន តម្រូវការសម្រាប់ផ្គត់ផ្គង់ដល់គ្រប់ផ្នែកទាំងអស់នៃសេដ្ឋកិច្ចកម្ពុជា និងលើកទឹកចិត្តដល់ការប្រើប្រាស់ថាមពលឱ្យបានផលល្អនិងធ្វើឱ្យផលប៉ះពាល់បរិស្ថានខូចខាតតិចបំផុត ដែលបានកើតចេញពីការប្រើប្រាស់និងការផ្គត់ផ្គង់ថាមពល។ លោកលី វណ្ណតារា អ្នកជំនួញស្រូវបាននិយាយថាលោកស្វាគមន៍គោលនយោបាយថាមពលរបស់រដ្ឋាភិបាលប៉ុន្តែគោលនយោបាយថាមពលតែមួយមុខមិនអាចសម្រេចដល់កំណើនខ្ពស់និងការអភិវឌ្ឍប្រកបដោយចីរភាពបានទេ។ រដ្ឋាភិបាលគួរតែមានគោលនយោបាយឧបត្ថម្ភទុនដល់វិស័យកសិកម្មដែលជាកត្តាសំខាន់សម្រាប់ជំរុញកំណើនសេដ្ឋកិច្ចជាតិ។ លោកវិកទ័រ ហ្យូណា អគ្គនាយករងនៃអគ្គនាយកដ្ឋានថាមពលនៃក្រសួងឧស្សាហកម្ម រ៉ែ និងថាមពលបានបញ្ជាក់នៅក្នុងបទបង្ហាញថា គោលនយោបាយគោលដៅអគ្គិសនីសម្រាប់គ្រួសារនៅជនបទ៧០ភាគរយទទួលបានសេវាអគ្គិសនីប្រកបដោយគុណភាពប្រើនៅឆ្នាំ២០៣០ និង ១០០ភាគរយនៃភូមិទាំងអស់នៅឆ្នាំ២០២០។ លោកវិកទ័រ ហ្យូណា បានបន្តថាអត្រាកំណើនតម្រូវការអគ្គិសនីប្រចាំឆ្នាំនៅក្នុងប្រទេសមាន១៩ភាគរយខណៈដែលនៅក្នុងទីក្រុងភ្នំពេញអត្រាកំណើនតម្រូវការឡើងខ្ពស់ដល់២៥ភាគរយ។ មនុស្សម្នាក់ៗតម្រូវការអគ្គិសនីប្រចាំឆ្នាំបានកើនឡើង ពីជាង១៣៨គីឡូវ៉ាត់ម៉ោងនៅក្នុងឆ្នាំ២០០៩ដល់ជាង១៥៩គីឡូវ៉ាត់ម៉ោងនៅក្នុងឆ្នាំ២០១០។ លោក វិកទ័រ ហ្យូណា បានបញ្ជាក់ថាប្រទេសកម្ពុជាបាននាំចូលអគ្គិសនីពីប្រទេសឡាវ ថៃ និងវៀតណាមដោយមានកម្លាំងសរុប២២៥មេហ្គាវ៉ាត់នៅក្នុងឆ្នាំ២០១០ដែលបានកើនឡើងប្រមាណ៤៨ភាគរយពីឆ្នាំ២០០៩៕